  Анжелика Тихонова корреспондент 8-тӥ -11-тӥ толсуре Ижкарын «Мужское певческое братство» VI Росси фестиваль-конкурс ортчоз. Отчы 8 аресысен 80 аресозь 500-лэсь ятыр пияшъёс но воргоронъёс пыриськозы. 5-тӥ толсуре ортчем пресс-конференциын со сярысь веразы фестивалез радъясьёс, ивортэ «Удмуртия» агентстволэн корреспондентэз. Кызьы вераз фестивалез одӥгез радъясь, Искусствоосъя элькун нылпи школаысь пиослэн «Ингур» хоренызы кивалтӥсь Валерий Митрофанов, та ужрад Удмуртиын 22-тӥзэ радъяське ни. 6-тӥзэ — Росси вожвылъяськон инлыкен. Фестивале Удмуртиысь, Татарстанысь, Башкириысь но Челябинск улосвылысь пиослэн но воргоронъёслэн 30-лэсь ятыр хоръёссы но кырӟанъя ансамбльёсы пыриськозы. Азьвыл академ ӧръя кырӟась воргорон коллективъёс гинэ вал ке, туэ калык кырӟанъя, фольклор ансамбльёс но луозы ини. «Малы ке шуоно вань кырӟась воргоронъёсты пыриськытоно. <…> Ӵапак воргоронъёс бордын любительской искусство возиське», — валэктӥз Валерий Митрофанов. Солэн кылъёсызъя, кырӟасьёсты дунъялозы ас удысазы нимо-дано адямиос. «Жюримы вылӥ ӧнерлыко. Мон малпасько, со одӥг сыӵе жюри. Бадӟым консерваториысь кафедраосын кык кивалтӥсьёс, кык профессоръёс, эшшо одӥг профессор Пермьысь лулчеберетъя но искусствоя институтысь. Мон сыӵе ёзчиосты Санкт-Петербургын радъяськись «Поющий мир» калыккуспо конкурслэн жюриеныз гинэ ӵошатыны быгатӥсько», — пусйиз фестивальлы кичӧлтон сётӥсь. Удмуртиысь лулчеберетъя но туризмъя министр Владимир Соловьёв верамъя, та фестивальлэн висъясез, аспӧртэмлыкез — сомында воргорон коллективъёсты сцена вылэ поттон бордын. «Та ӵектос воргоронъёслэсь творчество удысын быгатонлыкъёссэс улонэ пыӵатыны бадӟым луонлык сётэ. Мон малпамъя, со быдэс Россилы аспӧртэмлыко луэ. Соин ик асьме понна дурбасьтӥз Москва. Мон малпамъя, ӵектос туж умой ортчоз, малы ке шуоно вань ортчем сюресмы, вань малпанъёсмы, кылдӥзы ини сямъёсмы, кудъёсыз ӵектосмес Росси Федерациын ортчись трос мукет ӵектосъёслэсь висъяло», — пусйиз Соловьёв. Фестивалез сӥё-дано усьтон ортчоз 8-тӥ толсуре Калык творчествоя элькун юртын — Егитъёслэн юртазы. Собере Ганина Яма интыысь монастырьысь квартетлэн концертэз ортчоз. 9-тӥ толсуре но 10-тӥ толсуре отын, озьы ик крезьугръя элькун колледжын конкурс улсын кылзонъёс мынозы. Со сяна, 9-тӥ толсуре Свято-Михайловской соборын лулчеберлыко крезьгуръя концерт луоз. 11-тӥ толсуре Операя но балетъя П. И. Чайковский нимо кун театрын Гала-концерт ортчоз. Ингур (Удмуртия) Тегъёс: Лулчеберет Ижкар Удмуртия фестиваль Лулчеберетъянотуризмъяминистерство кырӟан  